Danske Bank

Danske Bank er Danmarks største bank- og finanskonsern. Banken har hovedsete i København, med adressen Holmens Kanal 2-12. Konsernet har totalt 662 filialer i 15 land, og har over 21 500 fulltidsansatte. Konsernet har tilsammen rundt 5 millioner kunder.

Danske Bank-konsernet består av Danske Bank, Realkredit Danmark og Danica Pension. Ut over dette driver konsernet bankvirksomhet i tilsammen 13 land i Nord- og Vest-Europa i tillegg til virksomhet i USA og Russland. I de fleste land også utenfor Danmark driver banken under navnet Danske Bank, men i enkelte land har banken valgt å opprettholde de lokale merkenavnene til oppkjøpte banker. I Norge drev derfor banken under navnet Fokus Bank frem til 2012, i Nord-Irland og Irland under navnene Northern Bank og National Irish Bank, og i Finland og Estland under henholdsvis Sampo Pankki og Sampo Pank. Banken driver dessuten en rekke datterselskaper innen boligformidling, kapitalformidling og leasing, bl.a. Nordania Leasing.

Fra 18. november 2024 er Danske Bank i Norge en rendyrket bank for næringslivet.
Personmarkedsvirksomheten ble da overført til Nordea.

Bankens historie
Stiftelse og etableringsårene 1871–1921 
Danske Bank ble stiftet som Den Danske Landmandsbank, Hypothek- og Vexelbank i Kjøbenhavn eller bare Landmandsbanken 5. oktober 1871 i København. Banken ble stiftet av en krets forretningsfolk med Gottlieb A. Gedalia i spissen.

Bankens første styre bestod av baron Gottlieb A. Gedalia, professor N. C. Frederiksen, fabrikant E. Nobel, departementssjef P. T. J. Benzon-Buchwald og landstingsmann og etatsråd H. P. Larsen. Den første direktøren var Isak Glückstadt, som også var medstifter av Det Østasiatiske Kompagni i 1897.

Aksjekapitalen ved stiftelsen var på 2,4 mill. riksdaler, eller 4,8 mill. DKK i dagens penger. Banken åpnet den 2. januar 1872 i leide lokaler på adressen «Amagertorv» 6 i København, men flyttet allerede i april samme år til adressen Ved Stranden 14. I mars 1875 flyttet banken inn i egne lokaler; de hadde tidligere kjøpt eiendommen Holmens Kanal 12. Denne adresse har siden vært en del av bankens hovedsete.

I 1881 åpnet Landmandsbanken de første bankboksene, der private kunne leie en bankboks. Ved Glückstadts død i 1910 ble han etterfulgt som direktør av sønnen Emil Glückstadt. Banken var i jubileumsåret 1921 blitt Skandinavias største bank.

Kriseårene 1922–1928
Landmandsbanken hadde fra 1919 likviditetsproblemer, og led i 1922 store tap, bl.a. på Transatlantisk Kompagni, og måtte i 1922 i flere omganger omorganiseres. Ny kapital ble tilført fra staten, Danmarks Nationalbank, Det Store Nordiske Telegraf-Selskab og Det Østasiatiske Kompagni. Fra 1923 til 1928 garanterte staten for krav på Landmandsbanken. I 1928 trådte skibsreder A. P. Møller inn som formann for bankrådet (styret).

Landmandsbanken i årene 1929–1975
Banken lanserte i 1968 den kjente sparebøsse-pingvinen «Pondus». Etter to uker var 50 000 barn medlem av Pondus-klubben.

Den Danske Bank i årene 1976–1989
I 1976 skiftet banken navn til Den Danske Bank. Banken åpnet utenlandsfilialer i Luxembourg i 1976, i New York i 1982, i London i 1983 og i Hamburg i 1984.

Den store fusjonen og årene etter 1990
I 1990 fusjonerte Den Danske Bank med Handelsbanken og Provinsbanken. Administrerende direktør Tage Andersen ble i 1990 erstattet av Knud Sørensen. Knud Sørensen pensjonerte seg i 1998, og ble erstattet av Peter Straarup, som fortsatt er adm. dir (per oktober 2011).

Gjennom 1990-tallet økte Den Danske Bank sine internasjonale bankaktiviteter, og etablerte filialer i Oslo, Stockholm og Helsingfors. I 1997 kjøpte de Östgöta Enskilda Bank i Sverige og i 1999 Fokus Bank i Norge.

Danske Bank etter 2000
I 2000 endret banken navn til dagens Danske Bank. I 2001 fusjonerte banken med RealDanmark, som var etablert tre år tidligere, da BG Bank og Realkredit Danmark fusjonerte. Filialene i Singapore og Hongkong ble lagt ned i 2001. De pan-nordiske investeringsbank-aktiviteter ble lagt ned i 2002.

Styreformann Poul Svanholm trådte tilbake i 2003, og ble erstattet av Alf Duch-Pedersen. Etter 2000 har en av bankens mest markante profiler utad vært dens sjefsanalytiker, fra 2007 sjefsøkonom, Steen Bocian. I 2005 kjøpte banken Northern Bank i Nord-Irland og National Irish Bank i Irland. I 2006 kjøpte banken Sampo Bank i Finland for 30,1 mrd kr.

10. april 2007 ble BG Bank slått sammen med Danske Bank, under navnet Danske Bank. Dermed opphørte BG Bank å eksistere, og 30 filialer ble slått sammen. Samme år kjøpte Danske Bank også Sampobank i Estland (Sampopank Eesti), og har inntil videre beholdt navnet Sampopank i landet.

Danske Banks oppkjøp i nyere tid
 1990: Danske Bank fusjonerer med Handelsbanken og Provinsbanken. Ukjent pris.
 1995: Kjøper Danica Pension. Ukjent pris.
 1997: Kjøper Östgöta Enskilda Bank i Sverige for 1,8 mrd kr.
 1998: Kjøper den norske aksjemeglervirksomheten Saga Securities. Ukjent pris.
 1998: Kjøper den svenske aksjemeglervirksomheten Myrberg Fondkommission. Ukjent pris.
 1998: Kjøper den finske aksjemeglervirksomheten AG Bankierfirma. Ukjent pris.
 1998: Kjøper den norske Fokus Bank for 6 mrd kr.
 2000: Kjøper BG Bank, Realkredit Danmark og home for 27 mrd kr.
 2004: Kjøper Northern Bank i Nord-Irland og National Irish Bank i Irland for 10,4 mrd kr.
 2005: Kjøper det norske eiendomsmeglerkjeden Krogsveen. Ukjent pris.
 2005: Kjøper svenske eiendomsmeglerkjeden Skandia Mäklarna. Ukjent pris.
 2006: Kjøper finske Sampo Bank for 30,1 mrd kr.

Administrerende direktører
 1871–1910 Isak Glückstadt
 1910–1922 Emil Glückstadt
 1922–1928 Emil Hertz
 1922–1954 Oluf Nielsen
 1928–1964 Poul Ingholt
 1964–1980 S.O. Sørensen
 1980–1990 Tage Andersen
 1990–1998 Knud Sørensen
 1998–2012 Peter Straarup
 2012–2013 Eivind Kolding
 2013–2018 Thomas F. Borgen
2018–2019 Jesper Nielsen (interim)
2019-2021 Chris Vogelzang
2021-d.d. Carsten Egeriis

Referanser

Kilder
Mikkelsen, Ole: Straarup, ISBN 97-88-70206064-5, Gyldendal 2007.
Schovelin, Jul: Den Danske Landmandsbank, Hypotek- og Vekselbank 1871-1921, København 1921.
Mørch, Søren: Det store bankkrak. Landmandsbankens sammenbrud 1922-23, ISBN 87-01-32822-0, Gyldendal 1986.
Mørch, Søren og Hansen H., Per: Den Danske Bank, Centrum 1997.
Danske Banks historie 

Eksterne lenker